Ko te 'Ipiseli 'a Paula kiā
Filimoné
Ko te talateú
Ko Filimoné ko he Kalisitiane mahu'inga ia, ko he mēmipa ia 'o te siasi 'i Kolosé, pea ne'e 'i ai tana pōpula ko 'Onesema. Ko te pōpula ia kua hola mei tono 'alikí, pea kua nā fetaulaki mo Paula, 'a ia ne'e nofo pilīsoné. Ne ului 'ia 'Onesema ki te lotu faka-Kalisitiané 'iā Paula. Ko te 'Ipiseli 'a Paula kiā Filimoné ko he kole ia kiā Filimone ke fakalelei mo tana pōpulá, 'a ia kua fakafoki ki ai 'e Paula, pea ke toe tali ia hangē ko tana pōpula kua fakamolemole'i mo te tokoua Kalisitiane foki.
Ko te kakano 'o te tohí
Ko te talateú (veesi1-3)
Ko te fakamālō kiā Filimone (veesi4-7)
Ko te kole kiā 'Onesema (veesi8-22)
Ko te tātukú (veesi23-25)
1
Ko te fakafe'iloakí
1 Ko au Paula 'eni, ko he pōpula 'a Sīsū Kalaisi, mo Tīmote ko te kāinga, kiā Filimone ko te mā 'ofa'anga, mo te kaungā ngāue 'o māua, 2 pea kiā 'Afia, ko te mā tu'afafine,* mo 'Ākipo, ko te motou hoa tau, pea ki te siasi 'oku 'i tou 'apí.*
3 'Ofa ke kotou ma'u kelesi mo te fiamālie mei te 'Atuá ko te tou Tamai mo te 'Alikí ko Sīsū Kalaisi.
Ko te 'ofa mo te tui 'a Filimoné
4 'Okou fakafeta'i ma'u ai pē ki toku 'Atuá, mo takua 'ou 'i taku 'ū lotú, 5 'i taku fanongo ki tau fai 'ofá mo te tui ki te 'Aliki ko Sīsuú, pea ki te kau lotu kotoa pē.† 6 'Okou lotua ke ngāue mālohi tau feohi fakalotú, 'o taka 'i te 'ilo kānokano 'o te me'a lelei kehekehe 'oku 'iā tātoú, 'o hu'u kiā Kalaisi. 7 He kua lahi taku fiafiá mo taku fiamālie 'i tau 'ofá, si'aku tokoua, kote'uhí 'oku nonga 'ia te loto 'o te kāinga lotú 'i tau ngāué.
Ko te kole 'a Paula 'o felāve'i mo 'Onesemá
8 Ko ia, neongo 'e au lava noa pē 'iā Kalaisi ke tu'utu'uni ke ke fai 'ia te me'a 'oku totonú, 9 kā 'okou fia fai ko te kole pē, 'o tu'unga 'i te 'ofa. Pea 'i toto anga ko iá, 'ia kita Paula, ko te matu'a, pea 'i te taimi nei ko te nofo pilīsone foki 'a Sīsū Kalaisi, 10 'okou kole atu kote'uhí ko si'aku fohá, 'a ia kua u fakatupu lolotonga taku nofo ha'isiá, 'io, 'ia 'Onesema,* 11 'ā ē ne'e kailoa 'aonga kiā koe 'i mu'a, kā 'i te taimi nei 'oku 'aonga kiā koe mo au.
12 Kua u fakafoki atu ia, pea 'oku tatau ia mo he kakano 'o toku manavá. 13 'Ē, ne au mei loto ke ta'ofi 'ona ia mo'oku, kote'uhí ke fetongi 'e ia 'ou 'i toku tauhí, lolotonga 'oku ha'isia 'oku kote'uhí ko te ongoongoleleí. 14 Kā ne kala u fia fai he me'a 'e kala ke loto ki aí, na'a hā tau 'ofá 'o hangē he fakakolotó, 'o kala ko te fai loto lelei. 15 He na'a ko tono 'uhinga ia 'o te kulā māvae fe'i houa peé, kote'uhí ke ke ma'u ia mo'ou 'o ta'engata; 16 'o kala kei hangē ko he pōpulá, kae makehe mo he pōpula, ko he tokoua 'ofaina — 'oku mātu'aki 'aonga ia kiā au, kae huanoa ha'aná pehē kiā koe; hē ko tau pōpula ia pea mo tou toe tokoua 'i te 'Alikí.
17 Ko ia, kāpau 'oku ke lau 'oku ko tou kaume'a, pe'i tali 'ia te tangata nei 'o hangē ko aú. 18 Kae kāpau ne'e ngāue ta'etotonu ia kiā koe he me'a, pē 'oku ma'ua kiā koe, tohi ia kiā au. 19 Ko au Paula, 'okou tohi 'aki toku nima 'o'okú, 'e au totongi ia 'e au (kā 'oku kala u tala'i atu kiā koe foki tou ma'ua kiā aú, 'a ia foki ko to'oú kotoa). 20 'Io, si'aku tokoua, taumaiā ke ke fakafiafia'i 'oku 'i te 'Alikí: fakafiamālie'i toku lotó 'iā Kalaisi. 21 Kua u tohi atu 'i taku falala 'e ke talangafua mai, 'i taku 'ilo'i 'e hulu atu tau faí 'i te me'a kua u talá.
22 Kae'uma'ā foki, ke ke teuteu he loki mo'oku; he 'okou 'amanaki 'e tali te kotou 'ū lotú, pea 'e tuku atu 'oku kiā kōtou.
Ko te pōpoaki 'ofá
23 'Oku 'ofa atu 'ia 'Epafasi, 'a ia 'oku nofo pilīsone mo au 'iā Kalaisi Sīsū,* 24 mo si'aku kaungā ngāue ko Ma'ake, mo 'Alisitako, mo Tīmasi mo Luke.*
25 Ko te kelesi 'a te tou 'Alikí ko Sīsū Kalaisi, 'ofa ke 'i te kotou laumālié ia.‡
* 1:2 tu'afafine: 'oku pehē 'i tono 'ū hiki fualoa 'ihi, 'ofa'anga. * 1:2 Kol 4:17 † 1:5 tau fai 'ofá mo te tui ki te 'Aliki ko Sīsuú, pea ki te kau lotu kotoa pē, ko ia pe tau tui ki te 'Aliki ko Sīsuú, mo tau 'ofa ki te kau lotu kotoa pē. * 1:10 Kol 4:9 * 1:23 Kol 1:7; 4:12 * 1:24 Ngā 12:12, 25; 13:13; 15:37-39; 19:29; 27:2; Kol 4:10, 14; 2 Tīm 4:10-11 ‡ 1:25 'I te 'ū hiki fualoa 'ihi 'oku faka'osi 'aki te lea 'Ēmeni.